11. ΒΑΣΙΛΙΚΟΝ ΔΙΑΤΑΓΜΑ της 16/28 Φεβρ.1958 Περί λήξεως της παλιννοστήσεως των εκ της Ισραηλιτικής Κοινότητος Ιωαννίνων εκτοπισθέντων Ισραηλιτών. Έχοντες υπ’ όψιν τας διατάξεις των άρθρ.2 και 7 παρ.2 του υπ’ αριθ.367/45 Α.Ν. «περί ανασυγκροτήσεως Ισραηλιτικών Κοινοτήτων», την υπ’ αριθ.18/27.1.1957 αναφοράν της Ισραηλιτικής Κοινότητος Ιωαννίνων, δι’ ης προτείνεται ενέργεια των νομίμων δια την κήρυξιν λήξεως παλιννοστήσεως των εκ της Κοινότητος ταύτης εκτοπισθέντων, συνεπεία των φυλετικών διωγμών παρά των Γερμανών, Ισραηλιτών ως και σχετικήν πρότασιν του Κεντρικού Ισραηλιτικού Συμβουλίου Συντονισμού και Γνωματεύσεως, περιλαμβανομένην εν τη υπ’ αριθ.1388/18.11.57 αναφορά αυτού, προτάσει του επί της Εθνικής Παιδείας και Θρησκευμάτων Υπουργού, απεφασίσομεν και διατάσσομεν: Ορίζομεν την 15ην Αυγ.1948 ως ημερομηνίαν λήξεως παλιννοστήσεως των εκτοπισθέντων Ισραηλιτών της Ισραηλιτικής Κοινότητος Ιωαννίνων. 